VENDIM
Nr. 32, datë 10.7.2019

[bookmark: _GoBack]PËR FILLIMIN E PROCEDURËS PËR DËNIMIN ADMINISTRATIV TË SHOQËRISË UJËSJELLËS-KANALIZIME DIVJAKË SHA

Në mbështetje të nenit 23, të ligjit nr. 8102, datë 28.3.1996 “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar (ligji nr. 8102), 
Komisioni Kombëtar Rregullator,
në mbledhjen e datës 10.7.2019, pasi shqyrtoi çështjen me objekt “Miratimi i projektvendimin ‘Për fillimin e procedurës për marrjen e masave administrative ndaj shoqërisë Ujësjellës-Kanalizime Divjakë sh.a.’”,
konstatoi:
Në zbatim të urdhrit të Kryetarit nr. 47, datë 24.4.2019, “Për miratimin e planit të inspektimit”, autorizimit nr. 55, prot, datë 30.4.2019 dhe platformës së inspektimit nr. 133/1 prot, datë 30.4.2019, Enti Rregullator i Ujit, në datën 22.5.2019, inspektoi veprimtarinë e shoqërisë Ujësjellës-Kanalizime Divjakë sh.a. (UK Divjakë).
Komisioni Kombëtar Rregullator i Entit Rregullator të Ujit (KKRR) u njoh me Raportin e inspektimit nr. 55/2 prot, datë 13.6.2019, përgatitur nga grupi i inspektimit, i cili iu njoftua shoqërisë UK Divjakë dhe Bashkisë Divjakë me shkresën nr. 199 prot, datë 25.6.2019 me lëndë “Dërgim i Raportit të inspektimit për shoqërinë Ujësjellës-Kanalizime Divjakë sh.a.”. 
Shoqëria UK Divjakë ushtron veprimtari pa licencë, prej kohës kur ka mbaruar afati i licencës lëshuar me vendim të KKRR nr. 17, datë 3.4.2013 “Për licencim për herë të parë Ndërmarrja Ujësjellës Divjakë”, deri ditën e inspektimit.
Shoqëria UK Divjakë sh.a. ofron  shërbimin e furnizimit me ujë dhe largimit të ujërave të ndotura me tarifa të pa miratuara nga ERRU-ja.
Për gjithë sa më sipër Komisioni Kombëtar Rregullator,

VENDOSI:

1. Të fillojë procedurën e dënimit administrativ të shoqërisë Ujësjellës-Kanalizime Divjakë sh.a. për kundërvajtjen administrative “Ushtrimi i veprimtarisë pa licencë”.
2. Shoqëria Ujësjellës-Kanalizime Divjakë sh.a. ka të drejtën e ankimit kundër këtij vendimi brenda 5 (pesë) ditëve nga marrja dijeni.
3. Ngarkohet Drejtoria Juridike dhe e Konsumatorit të njoftojë shoqërinë Ujësjellës-Kanalizime Divjakë sh.a. për marrjen e këtij vendimi.
Ky vendim hyn në fuqi menjëherë.
Ky vendim botohet në Fletoren Zyrtare.

KRYETAR
Ndriçim Shani
